**21 Φεβρουαρίου: παγκόσμια ημέρα τη μητρικής γλώσσας ορισμένη από την UNESCO για την προώθηση της γλωσσικής πολυμορφίας και τη διάσωση των λιγότερο ομιλούμενων γλωσσών**

**Δραστηριότητα με θέμα την ανάγνωση και κατανόηση πολυτροπικού κειμένου (βίντεο – παρουσίαση) των Glossa Productions στο youtube με τίτλο «Πόσες γλώσσες υπάρχουν στον κόσμο; Το μεγάλο μέτρημα...» (https://www.youtube.com/watch?v=1t\_t4ugPNKs&t=188s)**

**Α1.** Επαληθεύστε ή διαψεύστε τις παρακάτω προτάσεις γράφοντας «Σωστό» ή «Λάθος» δίπλα σε καθεμία από αυτές:

1. Ο αριθμός των ομιλούμενων γλωσσών εδώ και εκατοντάδες χρόνια είναι σταθερός και δεν αλλάζει.
2. Σύμφωνα με τις εκτιμήσεις των γλωσσολόγων είναι βέβαιο ότι στο μέλλον όλοι στην υφήλιο θα μιλούν μόνο μία γλώσσα.
3. Οι γλώσσες «πίτζιν» δημιουργήθηκαν για να εξυπηρετήσουν ανάγκες επικοινωνίας μεταξύ αλλόγλωσσων.
4. Σήμερα χάρη στην ανάπτυξη της τεχνολογίας δεν υπάρχει κανένας απολύτως κίνδυνος που να απειλεί με εξαφάνιση τις λιγότερο ομιλούμενες γλώσσες.
5. Είναι εύκολο και εξαιρετικά απλό σήμερα οι γλωσσολόγοι να διακρίνουν τις γλώσσες από τις διαλέκτους.
6. Η ελληνική γλώσσα είναι ομοιόμορφη και απλή, καθώς δεν παρουσιάζει γεωγραφικές και κοινωνικές ποικιλίες.
7. «Κρεολή» ονομάζεται μία γλώσσα «πίτζιν» που γίνεται στη συνέχεια μητρική γλώσσα μιας ολόκληρης κοινότητας.
8. Είναι ιστορικά αποδεδειγμένο ότι οι παλιές γλώσσες χάνονται και δεν δημιουργούνται καινούριες γλώσσες.

**Α2.** «Η μητρική γλώσσα εγκαταλείπεται μόνο όταν ασκείται ένοπλη βία στους φυσικούς ομιλητές της». Αξιοποιώντας τις πληροφορίες που δίνει ο παρουσιαστής στο βίντεο, επαληθεύστε ή διαψεύστε αυτήν την πρόταση. Σε περίπτωση διάψευσης να αναφέρετε τους άλλους λόγους εγκατάλειψης της μητρικής γλώσσας.

**Β1.** «Τα αρχαία ελληνικά και τα λατινικά θεωρούνται από τους γλωσσολόγους σήμερα ως νεκρές γλώσσες»: Ποια άποψη διατυπώνει σχετικά με το θέμα αυτό ο παρουσιαστής στο βίντεο και πώς την τεκμηριώνει;

**Β2.**Σύμφωνα με την επιχειρηματολογία του παρουσιαστή στο βίντεο οι γλώσσες εξαφανίζονται**:**

1. Όταν πεθαίνουν οι φυσικοί ομιλητές τους
2. Όταν δεν υπάρχουν λεξικά και γραμματικές γι’ αυτές τις γλώσσες
3. Όταν δεν τις χρησιμοποιούν πια οι ομιλητές τους

(σημειώστε τη σωστή απάντηση)

**Γ.** Τα παραδείγματα μας βοηθούν να εκθέσουμε με σαφήνεια και πληρότητα την άποψή μας και τα αντλούμε από την ιστορία, την εμπειρία μας ή τα επινοούμε. Στο συγκεκριμένο βίντεο μπορείτε να εντοπίσετε τρία τέτοια σχετικά παραδείγματα διαφορετικής προέλευσης; Να αιτιολογήσετε την επιλογή σας.

**Δ.** Μπορείτε να εντοπίσετε ειδικό λεξιλόγιο της γλωσσολογίας που χρησιμοποιείται σ΄ αυτήν την παρουσίαση; Γράψτε τέσσερις (4) τέτοιες λέξεις.

**Ε. Παραγωγή λόγου**

Η 21 Φεβρουαρίου έχει οριστεί από την UNESCO παγκόσμια ημέρα για την προώθηση της γλωσσικής πολυμορφίας και την προστασία της μητρικής γλώσσας. Να προτείνετε τρόπους για τη διάσωση των λιγότερο ομιλούμενων γλωσσών και διαλέκτων σε ένα άρθρο 200-250 λέξεων που θα δημοσιευτεί στην ηλεκτρονική εφημερίδα του σχολείου σας.

 Η φιλολογική ομάδα των Glossa Productions